Дерс къызыхахын лэжьыгъэ
Мэлбахъуэ Тимборэ и цIэр зезыхьэ къэрал Лъэпкъ библиотекэм зэхыхьэ гуапэ щекIуэкIащ. Абы утыку къыщрахьащ экономикэ щIэныгъэхэм я кандидат, доцент, Къэбэрдей-Балъкъэр къэрал мэкъумэш университетым «Бухучет и аудит» и факультетым и декан ПщыхьэщIэ Сэфарбий «Сельское хозяйство США» зыфIища и тхылъыщIэр.
ПщыхьэщIэ Сэфарбий Зэхыхьэр иригъэкIуэкIащ экономикэ щIэныгъэхэм я доктор Балъкъыз Михаил.
Библиотекэм и унафэщI, филологие щIэныгъэхэм я доктор Емуз Анатолэ пшыхьыр къыщызэIуихым, ПщыхьэщIэ Сэфарбий Америкэм илъэс зыбжанэкIэ зэрыщылэжьар, а къэралым и мэкъумэш экономикэм зэрыхищIыкIыр, дерс къызыхэпх хъун Iуэху бгъэдыхьэкIэ зэхуэмыдэхэм гу зэрыщылъитар жиIащ.
Тхылъыр зи IэдакъэщIэкI ПщыхьэщIэ Сэфарбий зэхэхауэ тепсэлъыхьащ лэжьыгъэр итхыным щхьэусыгъуэ хуэхъуам, ди республикэм и мэкъумэш IэнатIэм и лэжьакIуэхэм ар къазэрыщхьэпэнум, нэгъуэщIхэми.
Тхылъым убгъуауэ щытопсэлъыхь Америкэм и мэкъумэш IэнатIэм зэрызиужьам къэралым къыхуихьа ехъулIэныгъэхэм, а Iэмалхэр къэбгъэсэбэпу, ди республикэм и экономикэм зебгъэужь зэрыхъунум, нэгъуэщI Iуэхугъуэхэми.
Сэфарбий и зэфIэкIым фIыуэ щыгъуазэ и лэжьэгъу, и ныбжьэгъу куэд мы зэхыхьэм къекIуэлIащ. Абыхэм зыжьэу жаIащ ПщыхьэщIэм лэжьыгъэ купщIафIэ зэрыригъэкIуэкIар, тхылъым мыхьэнэшхуэ зэриIэр.
Псалъэ гуапэхэм пащэу тхылъыр зытхам хъуэхъукIэ зыхуагъэзащ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым и ректор Щыхьмырзэ Мухьэмэд, Дунейпсо Адыгэ Хасэм и тхьэмадэ Сэхъурокъуэ Хьэутий, экономикэ щIэныгъэхэм я докторхэу Щауэжь Хьэсэнбий, ГъукIэжьхэ Владимиррэ Людмилэрэ, Мысачэ Валерэ, экономикэ щIэныгъэхэм я кандидатхэу Тхьэмэдокъуэ Хьэзрэталий, Тэгъузло Аслъэн, нэгъуэщIхэми.
Пшыхьыр щиухым, Емуз Анатолэ ПщыхьэщIэ Сэфарбий тыгъэ хуищIащ сурэтыщI цIэрыIуэ Шемякин Михаил и лэжьыгъэ телъыджэхэр щызэхуэхьэса томитIыр.
ЗэIущIэ дахэм хэтащ КъБКъМУ-м и егъэджакIуэхэр, студентхэмрэ аспирантхэмрэ, ирагъэблэгъахэр.
БЕЗЫР Ленэ,
Къэрал Лъэпкъ библиотекэм и
лъахэхутэ къудамэм и лэжьакIуэ.
